Anne Baastrup (SF), 2011-03-01:
Det er en rigtig, rigtig god idé, at de unge mennesker får mulighed for at få en uddannelse, før de kaster sig ud i at køre knallert – ingen tvivl om det.
Der er store dele af det her lovforslag, som vi synes er en rigtig, rigtig god idé.
Jeg er medlem af Færdselssikkerhedskommissionen, og vi fik så gennemgået de nye tal fra Rådet for Sikker Trafik for, hvornår de unge dør og hvordan og hvorfor.
Der, hvor det bonede ud, var for de unge knallertkørere.
Umiddelbart efter det her møde i Færdselssikkerhedskommissionen, jeg var til i sidste måned, kunne jeg så se på Ritzau, at nu kom regeringen med det her forslag.
Det synes jeg var en noget mærkelig oplevelse.
Jeg har stadig væk ikke helt forstået, hvad den egentlige årsag er til, at de unge nu som 15-årige skal kastes ud i at køre på knallert.
Jeg har helt ærligt troet, at det var rigtigt, at det handlede om manglende kollektiv transport, men jeg kan så forstå på hr. Kristian Pihl Lorentzen, at det er løgn.
Der vil jeg så bare lige citere hr. Carsten Abild, der kommer fra Fyn, og som mener, at landområderne er ladt i stikken efter strukturreformen:
»Ændringerne i busdriften efter strukturreformen har haft konsekvenser for udkantsområdernes unge og deres forældre.
Busruter er nedlagt og telebusser/taxier kan ikke opfylde behovet for at komme til gymnasiet, til den tekniske skole eller til lærepladsen.
Hvis flere kan køre lovligt på knallert, kan de unges tilstedeværelse på uddannelsesinstitutioner forbedres og en del af problemerne med bosætning i landområderne vil imødekommes.«
Hvis svaret ikke er kommunalreformen, strukturreformen, ændringen i trafikken og tilbuddene til mennesker, der bor i kystbyerne, så ved jeg ikke, hvad svaret ellers er.
Vi står i en situation, hvor der er sket nedskæringer i den kollektive trafik, og Venstres svar er, at hvis vi skal have de unge til at komme ind på uddannelsesinstitutionerne, bliver vi nødt til at sætte dem på en knallert.
Vi har fået nogle besparelser på ungdomsuddannelsesområdet, som er så dramatiske, at de små institutioner rundtomkring i kystbyerne nedlægges.
Hvad er Venstres svar?
At de unge kan køre på knallert.
Jeg synes, at det er fortvivlende, at vi står i en situation, hvor et stort regeringsparti vrider armen om på et mindre regeringsparti, som ellers altid plejer at gøre det eller i hvert fald lytte til det, Rigspolitiet og Rigsadvokaten siger.
Jeg synes, det er dramatisk, at begge instanser tydeligt giver udtryk for bekymring for, at de unge mister livet, hvis man gør det her.
Vi har nogle klare tal fra Østrig, hvor der er adskillige unge, der er døde på grund af de her ændringer.
Derfor fatter jeg ikke regeringen.
Jeg anerkender, at Venstre har været meget struktureret i deres politiske opfattelse, og i alt fald dele af Venstre har konstant ønsket at få nedsat den her aldersgrænse.
Men der har dog været en vis modstand i regeringspartierne, og derfor er jeg dybt, dybt skuffet over, at vi er kommet i den her situation.
Jeg kan stadig væk ikke forstå hvorfor, ud over at der er nogle, der er blevet lidt slatne i koderne, ud over at der var et enkelt hospital ovre i Nordvestdanmark, der muligvis skulle have ligget et andet sted end der, hvor det kommer til at ligge.
Svaret blæser i vinden, men det her er bare ikke o.k.
Det er ikke o.k., at formanden for Færdselssikkerhedskommissionen kunne sidde og høre på, hvad det var for nogle orienteringer, vi fik fra Rådet for Sikker Trafik – han er Venstremand, han er Venstres trafikpolitiske ordfører – og at formanden for Færdselssikkerhedskommissionen nu kommer op og argumenterer for det her lovforslag.
Jeg forstår det ikke.
Jeg vil sige, at jeg er skuffet.
Men vi skal nok stemme for resten af lovforslaget.
Vi stiller bare lige et ændringsforslag, således som hr. Flemming Møller Mortensen fortalte.